วันที่ไปทะเลสาป Sun Moon พวกผมนั่งรสบัสไปกันตั้งแต่เช้า ถึงก็ประมาณเกือบๆ 11 โมงละ หิวโซเลย พอดีเปิดดูข้อมูลในเน็ต เห็นร้านนี้เค้าแนะนำอยู่ เลยลองเดินเข้าไป ประเดิมเป็นเจ้าแรกเลย หลังจากนั้นก็มีคนเข้ามาทานเรื่อยๆ

เจ้าของร้านเห็นพวกเราเป็นคนต่างชาติ พูดจีนได้ ก็เข้ามาคุยใหญ่เลยครับ ถามว่าชอบรสชาติแบบไหน กินอะไร ชอบอะไร ฟังออกบ้างไม่ออกบ้าง มั่วๆกันไป สุดท้ายก็สั่งอาหารเสร็จ เมนูแรก เจ้าของร้านบอกว่าเป็นเมนูเด็ดของที่นี่ ก้อเลยลอง ปรากฏว่ามันคือผัดผักกูดกับเต้าเจี้ยวครับ เด็ดอย่างที่เค้าว่า อร่อยมาก รสชาติดีเลย จานต่อมาเป็นไข่ผัดใบโหระพา ตอนสั่งก็งงๆ มาเสริฟก็งงๆว่า มันคืออาหารบ้านเราดีๆนี่เอง จานต่อไปเป็นไก่ทอดเปรี้ยวหวาน อร่อยครับ ตามด้วยผัดเต้าหู้แบบไต้หวัน อร่อยอีกเช่นเคย และสุดท้ายคือข้าวผัด จานนี้ฉ่ำน้ำมันไปนิดครับ มาตายตรงเมนูสุดท้ายนี่แหละ

โดยรวมอาหารอร่อยมากครับ เจ้าของร้านใจดี ราคาไม่แพง ลดราคาให้อีก หารกันออกมาคนละไม่ถึงร้อย  ถ้าใครไปเที่ยว Sun Moon Lake ที่ไต้หวัน หากอยากทานอาหารจีนแท้ๆ แนะนำร้านนี้เลยครับ อาจลำบากบ้างตอนสั่งอาหาร ถ้าไม่ซีเรียส ก็จิ้มๆรูปในเมนูก็ได้ครับ ในเมนูมีรูปอยู่ด้วย